RELACION

PËR

PROJEKTLIGJIN
“PËR BASHKËPUNIMIN ADMINISTRATIV NË FUSHËN E TATIMEVE DHE SHKËMBIMIN E INFORMACIONIT TATIMOR”
I. QËLLIMI I PROJEKTLIGJIT DHE OBJEKTIVAT QË SYNOHEN TË ARRIHEN 

Në zbatim të Planit të Punës për përmbushjen e detyrimeve në kuadër të procesit të integrimit evropian dhe Kapitullit 16, “Tatimet”, si dhe në funksion të përafrimit të legjislacionit kombëtar me acquis të Bashkimit Evropian në fushën e bashkëpunimit administrativ tatimor, është hartuar projektligji “Për bashkëpunimin administrativ në fushën e tatimeve dhe shkëmbimin e informacionit tatimor”.

Ky projektligj synon përafrimin e legjislacionit shqiptar me dispozitat e Direktivës 2011/16/BE të Këshillit, datë 15 shkurt 2011, “Për bashkëpunimin administrativ në fushën e tatimeve dhe shfuqizimin e Direktivës 77/799/KEE”, e njohur ndryshe si DAC 1. Kjo direktivë përbën kuadrin horizontal të Bashkimit Evropian për bashkëpunimin administrativ ndërmjet autoriteteve kompetente të shteteve anëtare, duke përcaktuar rregullat dhe procedurat për shkëmbimin e informacionit që ka rëndësi të parashikueshme për administrimin dhe zbatimin e legjislacionit tatimor.
Direktiva 2011/16/BE u miratua me qëllim forcimin dhe modernizimin e mekanizmave të bashkëpunimit administrativ tatimor ndërmjet shteteve anëtare, duke zëvendësuar kuadrin e mëparshëm të krijuar nga Direktiva 77/799/KEE, e cila nuk konsiderohej më e përshtatshme për përballimin e sfidave të krijuara nga zhvillimi i ekonomisë globale, rritja e veprimtarive ekonomike ndërkufitare dhe nevoja për një shkëmbim më efektiv të informacionit ndërmjet administratave tatimore.
Sipas Preambulës së Direktivës 2011/16/BE, nevoja për forcimin e bashkëpunimit administrativ lindi nga fakti se globalizimi i ekonomisë dhe rritja e lëvizjes ndërkufitare të tatimpaguesve, kapitalit dhe aktiviteteve ekonomike krijuan sfida të reja për shtetet anëtare në administrimin dhe zbatimin efektiv të legjislacionit të tyre tatimor. Në këtë kuadër, bashkëpunimi ndërmjet administratave tatimore dhe shkëmbimi i informacionit u konsideruan instrumente të rëndësishme për garantimin e respektimit të detyrimeve tatimore, parandalimin e shmangies tatimore dhe evazionit tatimor, si dhe mbrojtjen e të ardhurave publike.
Për këtë arsye, DAC 1 vendosi një kuadër të unifikuar bashkëpunimi ndërmjet autoriteteve kompetente të shteteve anëtare, duke parashikuar forma të ndryshme të shkëmbimit të informacionit, përfshirë shkëmbimin me kërkesë, shkëmbimin spontan dhe, për kategori të caktuara informacioni, shkëmbimin automatik të informacionit, si dhe rregulla lidhur me procedurat, afatet, konfidencialitetin dhe përdorimin e informacionit të shkëmbyer.
Projektligji krijon bazën juridike dhe institucionale për bashkëpunimin administrativ ndërmjet Republikës së Shqipërisë dhe shteteve anëtare të Bashkimit Evropian në fushën e tatimeve, duke përcaktuar rregullat për:

· shkëmbimin e informacionit sipas kërkesës;

· shkëmbimin spontan të informacionit;

· shkëmbimin automatik dhe të detyrueshëm të informacionit;

· praninë e nëpunësve të huaj në hetimet administrative;

· kontrollet e njëkohshme;

· auditimet e përbashkëta;

· njoftimet administrative;

· përdorimin dhe mbrojtjen e informacionit të shkëmbyer.

Qëllimi i projektligjit është:

· forcimi i bashkëpunimit administrativ ndërkombëtar në fushën e tatimeve;

· rritja e transparencës fiskale;

· parandalimi dhe luftimi i evazionit dhe shmangies tatimore ndërkufitare;

· rritja e efektivitetit të administrimit tatimor;

· përgatitja institucionale dhe teknike e Republikës së Shqipërisë për anëtarësimin në Bashkimin Evropian.

II. VLERËSIMI I PROJEKTLIGJIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE 
Ky projektligj është i parashikuar në programin analitik të Këshillit të Ministrave dhe në kuadër të Planit të Punës për përmbushjen e piketave mbyllëse të Kapitullit 16 “Tatimet”. Miratimi i tij është një nga masat prioritare për përafrimin e legjislacionit tatimor shqiptar me acquis communautaire në fushën e bashkëpunimit administrativ.
III. ARGUMENTIMI I PROJEKTLIGJIT LIDHUR ME PËRPARËSITË, PROBLEMATIKAT, EFEKTET E PRITSHME 
Hartimi i këtij projektligji është i nevojshëm për krijimin e një kuadri të plotë ligjor që rregullon bashkëpunimin administrativ ndërkombëtar në fushën e tatimeve, në përputhje me standardet dhe kërkesat e Bashkimit Evropian.

Legjislacioni aktual nuk përmban një kuadër të konsoliduar që të rregullojë në mënyrë të plotë të gjitha format e bashkëpunimit administrativ të parashikuara nga Direktiva 2011/16/BE, përfshirë shkëmbimin automatik të informacionit, auditimet e përbashkëta, kontrollet e njëkohshme dhe procedurat e standardizuara të shkëmbimit të informacionit.

Përparësitë kryesore të projektligjit janë:

· krijimi i një kuadri të unifikuar ligjor për bashkëpunimin administrativ në fushën e tatimeve;

· forcimi i kapaciteteve të administratës tatimore për administrimin e riskut tatimor ndërkufitar;

· përmirësimi i cilësisë dhe disponueshmërisë së informacionit tatimor;

· rritja e transparencës fiskale;

· përmirësimi i bashkëpunimit ndërkombëtar ndërmjet administratave tatimore;

· harmonizimi i legjislacionit shqiptar me acquis të Bashkimit Evropian.

Projektligji adreson problematika që lidhen me:

· mungesën e procedurave të harmonizuara për shkëmbimin e informacionit tatimor;

· mungesën e bazës ligjore për auditimet e përbashkëta dhe kontrollet e njëkohshme;

· konfidencialitetin në kuadër të shkëmbimit të informacionit.

Efektet e pritshme përfshijnë:

· rritjen e pajtueshmërisë tatimore;

· reduktimin e mundësive për evazion dhe shmangie tatimore;

· përmirësimin e analizës së riskut;

· rritjen e efektivitetit të kontrolleve tatimore;

· forcimin e besueshmërisë së administratës tatimore;

· përmirësimin e bashkëpunimit me shtetet anëtare të Bashkimit Evropian.

IV. VLERËSIMI I LIGJSHMËRISË, KUSHTETUESHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR 
Ky projektligj është hartuar në përputhje me nenet 78 dhe 83, pika 1, të Kushtetutës së Republikës së Shqipërisë.
V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE

Projektligji realizon përafrimin e plotë të legjislacionit shqiptar me Direktivën 2011/16/BE të Këshillit, datë 15 shkurt 2011, për bashkëpunimin administrativ në fushën e tatimeve.

Dispozitat e projektligjit pasqyrojnë mekanizmat bazë të bashkëpunimit administrativ të parashikuara nga legjislacioni i Bashkimit Evropian, duke përfshirë shkëmbimin e informacionit sipas kërkesës, shkëmbimin spontan dhe automatik të informacionit, auditimet e përbashkëta, kontrollet e njëkohshme, njoftimet administrative, mbrojtjen e të dhënave dhe përdorimin e rrjetit CCN.

Në këtë kuadër, projektligji vlerësohet se arrin një shkallë të plotë përputhshmërie me acquis communautaire në fushën e bashkëpunimit administrativ tatimor.
VI. PËRMBLEDHJE SHPJEGUESE E PËRMBAJTJES SË PROJEKTLIGJIT
Projektligji përbëhet nga 31 nene, të cilat në mënyrë të përmbledhur përcaktojnë si vijon:

Neni 1 përcakton qëllimin e projektligjit, duke vendosur kuadrin ligjor për bashkëpunimin administrativ ndërmjet Republikës së Shqipërisë dhe shteteve anëtare të Bashkimit Evropian në fushën e tatimeve. Ky nen parashikon rregullat dhe procedurat për shkëmbimin e informacionit me rëndësi të parashikueshme për administrimin dhe zbatimin e legjislacionit tatimor, si dhe rregullon format e tjera të bashkëpunimit administrativ të parashikuara në projektligj.
Neni 2 përcakton fushën e zbatimit të projektligjit, duke sanksionuar se ai zbatohet për të gjitha tatimet dhe taksat e vendosura nga Republika e Shqipërisë, shtetet anëtare të Bashkimit Evropian dhe njësitë e tyre territoriale ose administrative, me përjashtim të tatimit mbi vlerën e shtuar, detyrimeve doganore, akcizave që rregullohen nga legjislacioni i posaçëm i Bashkimit Evropian, si dhe kontributeve të detyrueshme të sigurimeve shoqërore dhe shëndetësore. Gjithashtu, neni përcakton përjashtimet nga fusha e zbatimit, rregullon marrëdhënien ndërmjet këtij ligji dhe ligjeve të posaçme që transpozojnë Direktivën 2011/16/BE, duke sanksionuar zbatimin me përparësi të këtyre të fundit për çështjet e rregulluara posaçërisht, si dhe parashikon se dispozitat e këtij ligji nuk cenojnë rregullat për ndihmën e ndërsjellë në çështjet penale dhe detyrimet ndërkombëtare të Republikës së Shqipërisë në fushën e bashkëpunimit administrativ.

Neni 3 përcakton përkufizimet e termave kryesorë të përdorur në projektligj, me qëllim sigurimin e një interpretimi dhe zbatimi të njëtrajtshëm të dispozitave të tij. Në këtë nen përkufizohen, ndër të tjera, autoriteti kompetent, Zyra Qendrore Ndërlidhëse, departamentet ndërlidhëse, nëpunësit kompetentë, format e shkëmbimit të informacionit, hetimi administrativ, auditimi i përbashkët, rrjeti CCN, numri i identifikimit tatimor (TIN), personi raportues, shkelja e të dhënave, si dhe terma të tjerë të përdorur për zbatimin e mekanizmave të bashkëpunimit administrativ në fushën e tatimeve. Përkufizimet janë përafruar me terminologjinë e Direktivës 2011/16/BE, me qëllim sigurimin e një zbatimi të njëtrajtshëm të dispozitave të saj.

Neni 4 përcakton Drejtorinë e Përgjithshme të Tatimeve si autoritetin kompetent për zbatimin e këtij ligji dhe rregullon organizimin institucional të bashkëpunimit administrativ nëpërmjet Zyrës Qendrore Ndërlidhëse, departamenteve ndërlidhëse dhe nëpunësve kompetentë. Gjithashtu, neni përcakton kompetencat dhe përgjegjësitë e këtyre strukturave, procedurat për komunikimin dhe koordinimin ndërmjet tyre, detyrimet për njoftimin e Komisionit Evropian dhe autoriteteve kompetente të shteteve anëtare, si dhe parashikon që procedurat e brendshme të funksionimit të tyre të miratohen me vendim të Këshillit të Ministrave.

Neni 5 rregullon shkëmbimin e informacionit sipas kërkesës, duke përcaktuar detyrimin e Drejtorisë së Përgjithshme të Tatimeve, në cilësinë e autoritetit kompetent, për t'i komunikuar autoritetit kërkues informacionin me rëndësi të parashikueshme për administrimin dhe zbatimin e legjislacionit tatimor. Gjithashtu, neni parashikon mundësinë e kërkimit dhe kryerjes së hetimeve administrative, detyrimin për sigurimin e informacionit edhe kur ai nuk nevojitet për qëllime të administrimit tatimor në Republikën e Shqipërisë, komunikimin e dokumenteve origjinale në rastet e lejuara, si dhe zbatimin e të njëjtave procedura që ndiqen për administrimin tatimor kombëtar.

Neni 6 rregullon procedurën e kërkimit të informacionit dhe garantimin e mjeteve efektive të mbrojtjes juridike. Ky nen përcakton të drejtën e Drejtorisë së Përgjithshme të Tatimeve për të kërkuar informacion nga personat në Republikën e Shqipërisë, si dhe elementet e detyrueshme që duhet të përmbajë kjo kërkesë. Gjithashtu, neni garanton të drejtën e personit për të ushtruar mjetet e ankimit administrativ dhe gjyqësor, duke i dhënë kompetencë gjykatës administrative për të kontrolluar, ndër të tjera, përmbushjen e kriterit të “rëndësisë së parashikueshme të informacionit”, të drejtën e mbrojtjes së personit dhe të drejtën e gjykatës për vendosjen e masave të përkohshme. Këto parashikime synojnë garantimin e një procesi të rregullt ligjor për personat.
Neni 7 përcakton kriterin e rëndësisë së parashikueshme të informacionit, si kusht për shkëmbimin e informacionit sipas kërkesës. Neni rregullon elementet që duhet të përmbajë kërkesa për të provuar rëndësinë e parashikueshme të informacionit, si dhe përcakton kërkesat shtesë që zbatohen kur kërkesa lidhet me një grup tatimpaguesish të paidentifikuar individualisht, me qëllim garantimin e proporcionalitetit të kërkesës dhe shmangien e kërkesave të përgjithshme ose të pajustifikuara për informacion.

Neni 8 përcakton afatet kohore dhe procedurat për shkëmbimin e informacionit sipas kërkesës. Ky nen rregullon afatet për dhënien e informacionit, konfirmimin e marrjes së kërkesës, plotësimin e mangësive të saj, njoftimin e autoritetit kërkues në rast pamundësie për t'iu përgjigjur ose refuzimi të kërkesës, si dhe mundësinë e dakordësimit të afateve të ndryshme në raste të veçanta, me qëllim garantimin e një shkëmbimi efektiv dhe në kohë të informacionit ndërmjet autoriteteve kompetente.

Neni 9 rregullon rastet në të cilat Drejtoria e Përgjithshme e Tatimeve mund të refuzojë dhënien e informacionit të kërkuar, duke përcaktuar kufijtë e detyrimit për bashkëpunim administrativ në përputhje me këtë ligj. Gjithashtu, neni parashikon se informacioni nuk mund të refuzohet vetëm për shkak se mbahet nga banka ose institucione të tjera financiare apo lidhet me interesa pronësorë të një personi, si dhe detyrimin për njoftimin e autoritetit kërkues mbi arsyet e refuzimit të plotë ose të pjesshëm të kërkesës.

Neni 10 rregullon shkëmbimin spontan të informacionit, duke përcaktuar rastet kur Drejtoria e Përgjithshme e Tatimeve i komunikon, pa kërkesë paraprake, autoriteteve kompetente të shteteve të tjera anëtare informacion me rëndësi të parashikueshme për administrimin dhe zbatimin e legjislacionit të tyre tatimor. Gjithashtu, neni parashikon mundësinë e komunikimit spontan edhe të informacioneve të tjera që mund të jenë të dobishme për administratat tatimore të shteteve anëtare.

Neni 11 rregullon afatet dhe procedurat për shkëmbimin spontan të informacionit, duke përcaktuar afatin brenda të cilit Drejtoria e Përgjithshme e Tatimeve i komunikon informacionin autoriteteve kompetente të shteteve të tjera anëtare, si dhe detyrimin për konfirmimin e marrjes së informacionit spontan.

Neni 12 rregullon shkëmbimin automatik të detyrueshëm të informacionit për kategori të caktuara të të ardhurave dhe kapitalit, duke përcaktuar kategoritë e informacionit që i nënshtrohen shkëmbimit, afatet për komunikimin e tij, detyrimin për përfshirjen e numrit të identifikimit tatimor (TIN) dhe elementeve të tjera identifikuese, si dhe detyrimet e Drejtorisë së Përgjithshme të Tatimeve për njoftimin e Komisionit Evropian dhe zbatimin e kërkesave teknike për realizimin e këtij shkëmbimi.

Neni 13 rregullon mbledhjen dhe paraqitjen e informacionit për qëllime të shkëmbimit automatik, duke përcaktuar personat e detyruar për paraqitjen e informacionit pranë Drejtorisë së Përgjithshme të Tatimeve, llojin e informacionit që duhet të raportojnë dhe elementet që ai duhet të përmbajë. Gjithashtu, neni parashikon që fushat e detajuara të të dhënave dhe rregullat për plotësimin e tyre të përcaktohen me vendim të Këshillit të Ministrave, në përputhje me formatin e kompjuterizuar të Bashkimit Evropian.

Neni 14 rregullon formatin e shkëmbimit automatik të informacionit, duke përcaktuar se shkëmbimi kryhet nëpërmjet rrjetit CCN dhe sipas formatit të kompjuterizuar të Bashkimit Evropian. Gjithashtu, neni parashikon detyrimin e Drejtorisë së Përgjithshme të Tatimeve për t'i komunikuar Komisionit Evropian marrëveshjet dypalëshe ose shumëpalëshe për shkëmbimin automatik të kategorive shtesë të të ardhurave dhe kapitalit.

Neni 15 rregullon mbledhjen, raportimin dhe komunikimin e numrit të identifikimit tatimor (TIN), si dhe masat për sigurimin e cilësisë së të dhënave në kuadër të shkëmbimit të informacionit. Gjithashtu, neni përcakton detyrimet e personave raportues dhe të Drejtorisë së Përgjithshme të Tatimeve lidhur me raportimin dhe validimin e TIN-it, si dhe parashikon që procedurat teknike, rregullat e validimit dhe administrimi i shërbimit elektronik të përcaktohen me vendim të Këshillit të Ministrave.

Neni 16 rregullon shkëmbimin e informacionit mbi përdorimin dhe rezultatet e përdorimit të informacionit të shkëmbyer ndërmjet autoriteteve kompetente. Neni përcakton të drejtën e Drejtorisë së Përgjithshme të Tatimeve për të kërkuar informacion mbi rezultatet e përdorimit të informacionit të komunikuar, detyrimin për dhënien e këtij informacioni kur ai kërkohet nga autoriteti kompetent i një shteti tjetër anëtar, si dhe përdorimin e formularit standard të Bashkimit Evropian për transmetimin e këtij informacioni.

Neni 17 rregullon monitorimin, vlerësimin dhe mbledhjen e statistikave mbi zbatimin e bashkëpunimit administrativ në fushën e tatimeve. Neni përcakton detyrimin e Drejtorisë së Përgjithshme të Tatimeve për të monitoruar dhe vlerësuar efektivitetin e shkëmbimit të informacionit dhe formave të tjera të bashkëpunimit administrativ, për t'i komunikuar Komisionit Evropian rezultatet e këtij vlerësimi dhe statistikat përkatëse, si dhe garanton mbrojtjen e konfidencialitetit të informacionit, raporteve dhe dokumenteve të shkëmbyera.

Neni 18 rregullon praninë e nëpunësve të autoriteteve kompetente të shteteve anëtare në zyrat e administratës tatimore dhe pjesëmarrjen e tyre në hetimet administrative të kryera në Republikën e Shqipërisë. Gjithashtu, neni përcakton procedurat për paraqitjen dhe shqyrtimin e kërkesave, të drejtat dhe detyrimet e nëpunësve të autorizuar, si dhe kushtet për ushtrimin e këtyre veprimtarive në përputhje me legjislacionin shqiptar.

Neni 19 rregullon kryerjen e kontrolleve të njëkohshme dhe auditimeve të përbashkëta ndërmjet Drejtorisë së Përgjithshme të Tatimeve dhe autoriteteve kompetente të shteteve të tjera anëtare. Neni përcakton procedurat për inicimin, pranimin dhe koordinimin e këtyre formave të bashkëpunimit administrativ, rregullat për zhvillimin e auditimeve të përbashkëta, të drejtat dhe detyrimet e nëpunësve pjesëmarrës dhe të personave të audituar, vlerësimin e provave të mbledhura, si dhe përfshirjen e rezultateve të auditimit në raportin përfundimtar dhe në aktet e mëtejshme të administratës tatimore.

Neni 20 rregullon njoftimin administrativ të akteve dhe vendimeve tatimore të nxjerra nga autoritetet kompetente të shteteve anëtare, duke përcaktuar kushtet dhe procedurat sipas të cilave Drejtoria e Përgjithshme e Tatimeve kryen njoftimin e tyre në territorin e Republikës së Shqipërisë. Gjithashtu, neni përcakton përmbajtjen e kërkesës për njoftim, detyrimin për informimin e autoritetit kërkues mbi veprimet e kryera dhe mundësinë e njoftimit të drejtpërdrejtë të dokumenteve te personat që ndodhen në territorin e një shteti tjetër anëtar.

Neni 21 rregullon konfidencialitetin dhe përdorimet e lejuara të informacionit të shkëmbyer sipas këtij ligji dhe ligjeve të posaçme që zbatojnë Direktivën 2011/16/BE. Neni përcakton nivelin e mbrojtjes së informacionit, qëllimet për të cilat ai mund të përdoret, kushtet për përdorimin e tij për qëllime të tjera me lejen e autoritetit që e ka komunikuar, rregullat për përcjelljen e informacionit ndërmjet shteteve anëtare dhe përdorimin e tij si provë në procedurat administrative dhe gjyqësore. Gjithashtu, neni parashikon zbatimin e kufizimeve të posaçme të përdorimit dhe konfidencialitetit të përcaktuara në ligjet e posaçme ose në instrumente të tjera ndërkombëtare të zbatueshme.

Neni 22 rregullon mbrojtjen e të dhënave personale në kuadër të bashkëpunimit administrativ në fushën e tatimeve, duke përcaktuar se përpunimi i tyre kryhet në përputhje me legjislacionin shqiptar për mbrojtjen e të dhënave personale dhe me Rregulloren (BE) 2016/679. Gjithashtu, neni përcakton përgjegjësitë e Drejtorisë së Përgjithshme të Tatimeve dhe të personave raportues në lidhje me përpunimin e të dhënave, rregullon kufizimet e lejuara të disa të drejtave të subjekteve të të dhënave për qëllime të bashkëpunimit administrativ, masat teknike dhe organizative për garantimin e sigurisë së të dhënave, procedurat për menaxhimin e shkeljeve të të dhënave dhe bashkëpunimin me Komisionin Evropian dhe autoritetet kompetente të shteteve anëtare në rastet e incidenteve të sigurisë.

Neni 23 rregullon përdorimin e formularëve standardë, formateve të kompjuterizuara dhe rregullave gjuhësore për realizimin e bashkëpunimit administrativ sipas këtij ligji. Neni përcakton përdorimin e formularëve dhe formateve standarde të miratuara nga Komisioni Evropian për shkëmbimin e informacionit dhe format e tjera të bashkëpunimit administrativ, procedurat për administrimin e tyre, rregullat mbi gjuhën e komunikimit ndërmjet autoriteteve kompetente, si dhe përdorimin e formularëve dhe formateve standarde të posaçme për shkëmbimet automatike të informacionit të rregulluara nga ligjet e posaçme që zbatojnë Direktivën 2011/16/BE.

Neni 24 rregullon përdorimin e regjistrit qendror të sigurt, ndërfaqeve qendrore të sigurta dhe sistemeve evropiane të shkëmbimit të informacionit, duke përcaktuar detyrimin e Drejtorisë së Përgjithshme të Tatimeve për të mundësuar shkëmbimin elektronik të informacionit nëpërmjet rrjetit CCN dhe për të garantuar sigurinë, saktësinë, plotësinë dhe gjurmueshmërinë e informacionit të transmetuar. Ky nen përcakton gjithashtu kërkesat teknike dhe organizative për administrimin e aksesit dhe përdorimin e sistemeve të shkëmbimit të informacionit, në përputhje me standardet dhe rregullimet praktike të Bashkimit Evropian.

Neni 25 përcakton detyrimet e veçanta të Drejtorisë së Përgjithshme të Tatimeve për garantimin e funksionimit efektiv të mekanizmave të bashkëpunimit administrativ, duke përfshirë koordinimin e brendshëm institucional, bashkëpunimin me autoritetet kompetente të shteteve anëtare, aksesin në informacionet përkatëse për qëllime të zbatimit të ligjit, ruajtjen e informacionit të shkëmbyer, si dhe krijimin e mekanizmave për monitorimin dhe përdorimin efektiv të informacionit të marrë nëpërmjet shkëmbimit administrativ.

Neni 26 parashikon parimin e bashkëpunimit më të gjerë, duke siguruar që, në rast se Republika e Shqipërisë vendos me një vend të tretë një nivel bashkëpunimi administrativ më të gjerë se ai i parashikuar në këtë ligj, një nivel i tillë bashkëpunimi të jetë i disponueshëm edhe për shtetet anëtare të Bashkimit Evropian mbi bazën e reciprocitetit.

Neni 27 rregullon shkëmbimin e informacionit me vendet e treta, duke përcaktuar kushtet dhe kufijtë në të cilët informacioni i marrë nga ose i komunikuar drejt vendeve të treta mund të shkëmbehet me autoritetet kompetente të shteteve anëtare. Ky nen siguron që shkëmbimi i informacionit me juridiksionet jashtë Bashkimit Evropian të kryhet në përputhje me marrëveshjet ndërkombëtare të zbatueshme, kërkesat për mbrojtjen e të dhënave personale dhe rregullat e konfidencialitetit.

Neni 28 parashikon shkëmbimin e praktikave më të mira dhe të përvojave ndërmjet Drejtorisë së Përgjithshme të Tatimeve, Komisionit Evropian dhe autoriteteve kompetente të shteteve anëtare, me qëllim përmirësimin e efektivitetit të bashkëpunimit administrativ. Gjithashtu, ky nen krijon mundësinë e kontributit të Drejtorisë së Përgjithshme të Tatimeve në hartimin e udhëzimeve dhe dokumenteve të përbashkëta në nivel të Bashkimit Evropian.

Neni 29 përcakton regjimin e sanksioneve për garantimin e zbatimit efektiv të detyrimeve që burojnë nga ky ligj. Ky nen përcakton kundërvajtjet administrative dhe masat ndëshkuese për mosparaqitjen e informacionit, paraqitjen e informacionit të paplotë ose të pasaktë, si dhe për pengimin e procedurave të bashkëpunimit administrativ. Gjithashtu, përcaktohet zbatimi i parimit të mosdënimit të dyfishtë administrativ për të njëjtën shkelje, në rastet kur zbatohen dispozita të tjera ligjore të posaçme, si dhe garantohen mjetet e ankimit ndaj vendimeve për vendosjen e gjobave.

Neni 30 përcakton nxjerrjen e akteve nënligjore të nevojshme për zbatimin e ligjit, duke ngarkuar Këshillin e Ministrave për miratimin e rregullimeve zbatuese brenda afatit të përcaktuar.

Neni 31 rregullon hyrjen në fuqi dhe fillimin e zbatimit të ligjit, duke përcaktuar se ligji hyn në fuqi pas botimit në Fletoren Zyrtare, ndërsa efektet e tij fillojnë nga data e anëtarësimit të Republikës së Shqipërisë në Bashkimin Evropian, në përputhje me kushtet dhe detyrimet që burojnë nga Traktati i Anëtarësimit.
VII. INSTITUCIONET DHE ORGANET QË NGARKOHEN PËR ZBATIMIN E PROJEKTLIGJIT

Për zbatimin e këtij ligji ngarkohen Drejtoria e Përgjithshme e Tatimeve dhe Agjencia Kombëtare e Shoqërisë së Informacionit.
VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTLIGJIT

Projektligji është përgatitur nga një grup pune pranë Drejtorisë së Përgjithshme të Tatimeve, në kuadër të Piketave Mbyllëse të Kapitullit 16, “Tatimet”. Gjatë procesit të draftimit, grupi i punës është asistuar nga ekspertë të huaj të ofruar në kuadër të projektit të Bashkëpunimit DPT-STA; Komponenti: Përputhja me Acquis të BE-së dhe Gatishmëria për Shkëmbim të të Dhënave; Nënkomponenti: 1a) Përafrimi i Legjislacionit Tatimor. Projektligji i dërgohet nga Ministria e Financave për mendim Ministrisë së Drejtësisë, Ministrisë për Evropën dhe Punët e Jashtme, Ministrisë së Ekonomisë dhe Inovacionit, Agjencisë Kombëtare të Shoqërisë së Informacionit, Komisionerit për të Drejtën e Informimit dhe Mbrojtjen e të Dhënave Personale dhe Bashkimit të Dhomave të Tregtisë dhe Industrisë së Shqipërisë. Në kuadër të përmbushjes së detyrimeve që rrjedhin nga procesi i integrimit të Republikës së Shqipërisë në Bashkimin Evropian, lidhur me përafrimin e legjislacionit për Kapitullin 16, “Tatimet”, projektligji i dërgohet për dijeni edhe Ministrit të Shtetit dhe Kryenegociator, pasi paralelisht, ky projektligj i dërgohet zyrtarisht për vlerësim edhe strukturave përkatëse të Komisionit Evropian.
Projektakti do t’i nënshtrohet konsultimit publik, në përputhje me legjislacionin në fuqi për procedurat e njoftimit dhe konsultimit publik për projektaktet normative të Këshillit të Ministrave, përpara dorëzimit në Këshillin e Ministrave për miratim.
IX. RAPORTI I VLERËSIMIT TË TË ARDHURAVE DHE I SHPENZIMEVE BUXHETORE

Zbatimi i projektligjit sjell efekte financiare për buxhetin e shtetit, të lidhura kryesisht me krijimin dhe zhvillimin e infrastrukturës teknologjike të nevojshme për shkëmbimin elektronik të informacionit tatimor me shtetet anëtare të Bashkimit Evropian.
Efekti financiar që rrjedh nga ngritja dhe funksionimi i sistemit në masën 80 milionë lekë do të përballohet nga buxheti i shtetit dhe do të planifikohet në përputhje me rregullat e legjislacionit buxhetor në fuqi.
MINISTRI I FINANCAVE

